懷當塗石城寺
作者：郭祥正
朝代：宋

paragraphs: 城東二十里，寺有古石城。
過盡綠桑野，還依流水行。
水窮山亦合，老木一區平。
蘚留虎豹跡，巖多猿狖鳴。
樓殿横澗陰，像塑鉛黄剥。
庭中有高花，碧葉抱丹渥。
不知何歲年，舂容鎮柔濯。
山僧亦龐眉，發語頗真樸。
却讀羅泰碑，始知征戰場。
赤谷納箭血，夜鬼嗥冷創。
雲霧第黯黲，英雄今則亡。
誰建大法宇，救援弘津梁。
每來即忘還，覽古恣吟眺。
沿崕采菖蒲，興發輒長嘯。
偶隨辟書起，末路遂難料。
十年未能歸，應爲山僧誚。